CELEX: 32019R1705
Language: et
Date: 2019-10-10 00:00:00
Title: Komisjoni delegeeritud määrus (EL) 2019/1705, 10. oktoober 2019, millega muudetakse nõukogu määrust (EL, Euratom) 2019/1197 seoses tähtaegadega, mille jooksul Ühendkuningriik peab täitma tingimused, mille kohaselt säilib Ühendkuningriigil pärast liidust väljaastumist õigus saada vahendeid liidu eelarvest

11.10.2019   
               
               
                  ET
               
               
                  Euroopa Liidu Teataja
               
               
                  L 260/40
               
            
         KOMISJONI DELEGEERITUD määrus (EL) 2019/1705,
         10. oktoober 2019,
         millega muudetakse nõukogu määrust (EL, Euratom) 2019/1197 seoses tähtaegadega, mille jooksul Ühendkuningriik peab täitma tingimused, mille kohaselt säilib Ühendkuningriigil pärast liidust väljaastumist õigus saada vahendeid liidu eelarvest
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 9. juuli 2019. aasta määrust (EL, Euratom) 2019/1197, mis käsitleb 2019. aastal liidu üldeelarve täitmise ja rahastamisega seotud meetmeid seoses Ühendkuningriigi liidust väljaastumisega, (1) eriti selle artikli 2 lõiget 3, artikli 3 lõiget 3 ja artiklit 8,
         ning arvestades järgmist:
         
                     (1)
                  
                  
                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või lepingu puudumise korral kahe aasta möödumisel teate esitamisest, kui Euroopa Ülemkogu ei otsusta kokkuleppel Ühendkuningriigiga ühehäälselt seda tähtaega pikendada.
                  
               
                     (2)
                  
                  
                     Määrusega (EL, Euratom) 2019/1197 on sätestatud tingimused, mille kohaselt Ühendkuningriigil ning Ühendkuningriigis elu- või asutamiskohta omavatel isikutel ja üksustel säilib õigus saada vahendeid liidu eelarvest 2019. aastal tekkinud rahastamiskõlblike kulude katmiseks alates kuupäevast, mil lõpeb aluslepingute kohaldamine Ühendkuningriigi suhtes ja Ühendkuningriigis, ning kehtestatakse tähtajad, mille jooksul Ühendkuningriik peab täitma nimetatud õiguse säilimiseks vajalikud tingimused, sealhulgas 2019. aasta augustile järgnevate kuude maksegraafik.
                  
               
                     (3)
                  
                  
                     Tähtajad ja maksegraafik kehtestati lähtudes võimalusest, et Ühendkuningriik astub Euroopa Liidust lepinguta välja 13. aprillil 2019.
                  
               
                     (4)
                  
                  
                     11. aprillil 2019. aastal võttis Euroopa Ülemkogu vastu otsuse (EL) 2019/584, (2) millega pikendati ELi lepingu artikli 50 lõike 3 kohast tähtaega kokkuleppel Ühendkuningriigiga kuni 31. oktoobrini 2019.
                  
               
                     (5)
                  
                  
                     Seepärast on asjakohane pikendada tähtaegu, mille jooksul Ühendkuningriik peab täitma määruses (EL, Euratom) 2019/1197 sätestatud tingimused, ning muuta maksegraafikut, et võtta arvesse ELi lepingu artikli 50 lõikes 3 sätestatud tähtaja pikendamist 31. oktoobrini 2019.
                  
               
                     (6)
                  
                  
                     Määrust (EL, Euratom) 2019/1197 tuleks seetõttu vastavalt muuta.
                  
               
                     (7)
                  
                  
                     Samuti tuleb märkida, et määruse (EL, Euratom) 2019/1197 artikli 3 lõike 1 punktis a nimetatud tingimus ei ole enam asjakohane.
                  
               
                     (8)
                  
                  
                     Selleks et vältida tõsise häire ohtu liidu 2019. aasta eelarve täitmisele ja rahastamisele Ühendkuningriigi liidust välja astumise kuupäeval eelkõige liidu kuluprogrammide ja muude meetmete toetusesaajate jaoks, tuleks käesolev määrus vastu võtta määruse (EL, Euratom) 2019/1197 artiklis 8 kirjeldatud kiirmenetluse korras, nagu on sätestatud määruse (EL, Euratom) 2019/1197 artikli 2 lõikes 3 ja artikli 3 lõikes 3, ning see peaks jõustuma võimalikult kiiresti ehk järgmisel päeval pärast selle avaldamist Euroopa Liidu Teatajas. Seda tuleks kohaldada alates järgmisest päevast pärast seda, kui lõpeb aluslepingute kohaldamine Ühendkuningriigi suhtes ja Ühendkuningriigis, välja arvatud juhul, kui selleks kuupäevaks on jõustunud Ühendkuningriigiga sõlmitud väljaastumisleping,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL, Euratom) 2019/1197 muudetakse järgmiselt.
            
                        1)
                     
                     
                        Artikli 2 lõike 1 punktid a, b ja c asendatakse järgmistega:
                        
                                    „a)
                                 
                                 
                                    Ühendkuningriik on komisjonile 7 kalendripäeva jooksul pärast väljaastumise kuupäeva kirjalikult kinnitanud, et ta teeb kooskõlas käesolevas määruses sätestatud maksegraafikuga eurodes sissemakse summas, mis on kantud 12. detsembril 2018 vastu võetud Euroopa Liidu 2019. aasta üldeelarves (3) sisalduva eelarve A osa „Sissejuhatus ja liidu üldeelarve rahastamine“ tulude poolel esitatud tabeli 7 eelarvereale „Ühendkuningriik“ ja veergu „Omavahendid kokku“, ning mida on vähendatud nende omavahendite summa võrra, mille Ühendkuningriik on 2019. aastaks kättesaadavaks teinud enne väljaastumise kuupäeva;
                                 
                              
                                    b)
                                 
                                 
                                    Ühendkuningriik on 20 kalendripäeva jooksul pärast väljaastumise kuupäeva teinud komisjoni kindlaksmääratud kontole esimese makse, mille suurus vastab käesoleva lõike teises lõigus osutatud osamaksele ja mis on korrutatud järgmise tulemusega: väljaastumise kuupäeva ja 2019. aasta lõpu vahele jäävate täielike kalendrikuude arv, millest on maha arvatud nende kuude arv, mis jäävad esimese makse kuu (mis arvatakse välja) ja 2019. aasta lõpu vahele;
                                 
                              
                                    c)
                                 
                                 
                                    Ühendkuningriik on komisjonile 7 kalendripäeva jooksul pärast väljaastumise kuupäeva kirjalikult kinnitanud, et ta võtab kohustuse aktsepteerida ka edaspidi kooskõlas kohaldatavate õigusnormidega kogu programmide ja meetmete rakendusperioodi kestel tehtavaid kontrolle ja auditeid ning“.
                                 
                              
                  
                        2)
                     
                     
                        Artikli 3 lõike 1 punkt b asendatakse järgmisega:
                        
                                    „b)
                                 
                                 
                                    Ühendkuningriik on 30 kalendripäeva jooksul pärast väljaastumise kuupäeva teinud komisjoni kindlaksmääratud kontole artikli 2 lõike 1 teises lõigus osutatud ülejäänud igakuised osamaksed ning“.
                                 
                              
                  
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates järgmisest päevast pärast kuupäeva, mil vastavalt ELi lepingu artikli 50 lõikele 3 lõpeb aluslepingute kohaldamine Ühendkuningriigi suhtes ja Ühendkuningriigis.
            Käesolevat määrust ei kohaldata, kui Ühendkuningriigiga vastavalt ELi lepingu artikli 50 lõikele 2 sõlmitud väljaastumisleping on jõustunud käesoleva artikli teises lõigus osutatud kuupäevaks.
            Käesolev määrus on tervikuna siduv ja vahetult kohaldatav kõikides liikmesriikides.
         
         
            Brüssel, 10. oktoober 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 189, 15.7.2019, lk 1.
         
            (2)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).
         
            (3)  Euroopa Liidu 2019. aasta üldeelarve lõplik vastuvõtmine (EL, Euratom) 2019/333 (ELT L 67, 7.3.2019, lk 1).